Esihistoriallisen Theran museo

**Esihistoriallisen Theran museo** () on arkeologinen museo Firán kaupungissa Thíran saarella Santorínin saariryhmässä Kreikassa. Se esittelee Thíran eli muinaisen Theran saaren esihistoriallisen ajan löytöjä pääosin Akrotírin minolaisen kaupungin kaivauksilta. Löydöt ajoittuvat neoliittiselta kivikaudelta minolaiselle kaudelle 1700–1600-luvuille eaa., jolloin Thera oli merkittävä Egeanmeren alueen keskus ja Akrotírin asutus alueen merkittävimpiä kaupunkeja.

Museon rakentaminen alkoi 1970-luvun alussa ja se valmistui 1980-luvun alkupuolella. Ongelmista johtuen museon varsinainen käyttöönotto kuitenkin viivästyi. Museorakennusta uudistettiin 1999–2000 ja museo aloitti toimintansa lopulta maaliskuussa 2000. Merkittävää oli se, että monet Kansallisessa arkeologisessa museossa Ateenassa olleet Akrotírista peräisin olleet löydöt siirrettiin museoon.

## Kokoelmat

Museon ensimmäisessä kerroksessa on vaihtuvia näyttelyitä ja toisessa kerroksessa pysyvä näyttely. Museon merkittävimpiin esineisiin kuuluvat Akrotírin seinämaalaukset, joista museossa ovat mm. maalaukset Afrikkalainen, Lehmät, Naiset, Papyrus, Ruusukkeet ja Siniset apinat; monet Akrotírista löydetyt minolaisen kulttuurin koriste-, kultti- ja käyttöesineet, kuten keramiikka ja korut sekä vulkaaniseen tuhkaan hautautuneista puisista huonekaluista tehdyt kipsivalokset; sekä kaupankäyntiin liittyvät esineet, kuten mitat, painot, sinetit ja lineaari-A-taulut. Kokoelmiin kuuluu myös kaupungin kaivauksissa löydettyjä muualta Egeanmeren ja itäisen Välimeren alueelta peräisin olevia esineitä, jotka todistavat asutuksen kauppayhteyksistä.

Akrotírin löydösten lisäksi museossa on aiemmista Thirasían saaren Potamóksen kaivauksista sekä muun muassa Megalochórista ja Christianín saarelta löydettyä kykladista esineistöä. Museo esittelee myös tuliperäisen Santorínin geologista historiaa, mukaan lukien Santorínin tulivuorenpurkaus ja kalderan synty sekä fossiililöydöt; sekä Akrotírin kaivausten vaiheita ja arkeologista työskentelyä.


Tiedosto:Interior del Museu de la Prehistòria de Thira, Santorí.JPG|Museon sisätiloja.
Tiedosto:Wall paintings from the House of the Ladies.jpg|Naiset- ja Papyrus-freskot.
Tiedosto:Wall painting of the Blue monkeys.jpg|Siniset apinat-fresko.
Tiedosto:Prähistorisches Museum Thira Goldener Steinbock 01.jpg|Kultainen vuorikauris.
Tiedosto:Prähistorisches Museum Thira Holztisch Gipsausguss 01.jpg|Kipsivalos vulkaaniseen tuhkaan hautautuneesta puisesta pöydästä.
Tiedosto:Ceràmica importada de Creta, Akrotiri, segle 17 aC, Museu de la Prehistòria de Thira.JPG|Museon minolaisen keramiikan kokoelmia.
Tiedosto:Strainer with swallows (4700998851).jpg|Pääskysin koristeltu astia.
Tiedosto:Ritual Vessel (4701624730).jpg|Leijonanpään muotoinen rhyton.
Tiedosto:Prähistorisches Museum Thira Bleigewichte 02.jpg|Erikokoisia lyijypainoja.
Tiedosto:Prähistorisches Museum Thira Tonsiegel 01.jpg|Savisia sinettileimasimia ja niillä painettuja kuvia.
Tiedosto:Prähistorisches Museum Thira Linearschrift A 03.jpg|Lineaari-A-kirjoitusta sisältäviä savitaulun osia.
Tiedosto:Akrotiri of Santorini (model) (4642121605).jpg|Akrotírin asutuksen pienoismalli.


## Lähteet

## Aiheesta muualla